Man dood ná piksteel-aanval by plaashekArgieffoto (Foto:(Foto: David Ritchie/African News Agency/ANA) ŉ 46-jarige boer is dood nadat hy gisteraand met ŉ piksteel op ŉ plaas by Witkop buite Nigel in Gauteng aangeval is. Kapt. Johannes Ramphora, polisiewoordvoerder, het gesê die man het by die hek stilgehou toe ŉ onbekende aantal aanvallers op hom toegesak en hom met ŉ piksteel toegetakel het. Die piksteel is op die toneel gekry, het Ramphora gesê. Die man is klaarblyklik verskeie kere in die bolyf gekap en het vermoedelik probeer vlug voordat hy op die erf inmekaar gesak het, het Ramphora gesê. “Een van die voertuie op die perseel is aan die brand gesteek. Bure het rook gesien en gaan ondersoek instel om die brand te blus, toe hulle die man langs die voertuig gekry het,” het hy gesê. Volgens Ramphora was die man se onderlyf erg gebrand. Sy vrou was in die huis tydens die voorval, het Ramphora gesê. “In dié stadium lyk dit nie of enigiets gesteel is nie; niks word vermis nie. Die polisie ondersoek ŉ moordsaak.” Niemand is nog in verband met die voorval aangekeer nie.